Actis lurer seg selv med fantasien om at cannabisindustrien styrer amerikaneres holdninger til marihuana. Og forveksler næringen med folk som er politisk uenig med dem selv.

– Jeg inhalerte ikke, er Bill Clintons velkjente sitat om bruk av marihuana; i 1992 var dette kontroversielt. Mye har skjedd siden den gang. President Obama har skrevet åpent om sin tidligere marihuanahobby.

På 80- og 90-tallet var bare 25 prosent av amerikanere for å legalisere marihuana; på et par tiår har støtten doblet seg til et knapt flertall. Utviklingen i USAs holdninger til cannabis byr på litt av en hodepine for norske helsemyndigheter og organisasjoner i rusfeltet. Gjennom kulturimperialisme og politiske vedtak de siste årene, er USA ikke lenger en trofast partner i kampen mot rusmiddelet.